Mihai Eminescu - Tradarea lui Voda Cuza, o pata 
pentru vecii vecilor pe steagul tarii 


Domnia lui Voda Cuza e istoriceste cea mai insemnata de la fanarioti 
incoace, atat in bine cat si in rau. Se poate spune ca toate creatiunile 
acestei domnii au acest indoit caracter: sub impulsiunea ingramadirii 
trebuintelor moderne, romanii au pierdut pentru multa vreme dreapta 
masura a lucrurilor; institutii, legi, limba, c-un cuvant toate formele 
vietei publice aveau un aer pripit si netemeinic. Numele inlocuia 
aproape pretutindenea fondul, haina magistratului francez avea sa 
reprezinte in Romania capacitatea juridica, titlul profesorului din 
Franta, castigat aicea cu multa inlesnire, tinea locul invataturii lui. 


Luand in serios proverbele ca „haina-l face pe om” Si ca „acela caruia D-zeu ii 
da o slujba ii da si minte destula pentru ea”, Romania pare inca a fi statul 
despre care Oxenstierna spunea regelui sau sa mearga sa vada cu ce 
mica portie de intelepciune se pot „ferici” statele. 

Pe cat domnea insa intr-o parte a generatiei trecute o suficienta 
nemaipomenita, tot pe atata cealalta parte a inteligentii nationale se 
impluse de neincredere fata cu toate creatiunile lui Cuza Voda, fata 
chiar cu acele a caror necesitate s-ar fi putut discuta pana la un punct 
oarecare, al caror caracter indoielnic era poate cauzat mai mult prin 
relele baze ce li se pusese decat prin sine insile. Se'ntelege ca 
generatia actuala nu este in stare de a hotari care din aceste doua 
directii spirituale are dreptate, cea increzuta si optimista sau cea 
sceptica si pesimista, caci nici una nici cealalta nu sunt inca atinse de 
indeferentism, n-au renuntat de a voi binele comun“. 


Vor trece veacuri si nu va exista roman caruia sa nu-i crape obrazul de 
rusine de cate ori va rasfoi istoria neamului sau la pagina lui 11 
februarie si stigmatizarea acelei negre felonii va rasari pururea in 
memoria generatiilor, precum in orice an rasare iarba langa 
mormantul vandutului Domn. C-un cuvant crima de la 2 mai a fost un 
act de curaj, cea de la 11 fevruarie un act de lasitate si istoria scuza 
cinismul, scuza crimele cari au sinceritatea de-a fi cum sunt, scuza 
oamenii cari au curajul caracterului si inclinarilor lor, caci ei sunt din 
lemnul din care se cioplesc oamenii mari, dar ceea ce istoria nici unui 


popor din lume n-a scuzat vrodata e lasitatea. Si oamenii cari 
conduceau pe soldat la rusine o stiau aceasta, le era frica de soldatul 
de rand, le era frica de taranul acesta onest care, cu pumnul lui 
vartos, i-ar fi strivit sa fi stiut unde-l duce. „Doamna a nascut un print” li s-a 
zis oamenilor si numai greco-bulgarii ce dezonorau uniforma 
ofitereasca, stiau ce e la mijloc. 

Dar sa lasam procesul lui 2 mai, pe care d. Boerescu'l va pierde 
impreuna cu toti contimporanii, caci, daca nu tagaduim gresalele lui 
Voda Cuza, cea mai constanta greseala a lui era pripa, rasarita din sila 
de temporizare, pe de alta parte orbi am fi si rai romani daca am 
tagadui meritele lui. Am intelege chiar ca sa-i arunce manusa oamenii 
nepartinitori; am intelege-o sa i-o arunce viitorul. Trecutul n-are acest 
drept, caci nu e unul din contimporanii sai care sa fie vrednic de una 
ca aceasta**. 


Sa se tina bine minte ca Voda Cuza a iertat prin viu grai si in scris 
tuturor... absolut tuturor, numai colonelului Leca si altor catorva nu; 
nu pentru el personal, ci pentru pata pe care acesta a pus-o pentru 
vecii vecilor pe steagul tarii. E unicul caz in istoria romanilor. Au cazut 
Domni prin rebeliune fatisa a poporului sau a armatei, au cazut prin 
amicii lor fatarnici; nici un Domn roman, absolut nici unul n-a cazut 
prin tradarea strajei domnesti; orice straja, chiar adversara Domnului, 
pe cat era straja au privit in unsul lui Dumnezeu pe oaspetele credintei 
ei, si oaspetii sunt sfinti chiar pentru popoarele cele mai barbare, 
necum pentru cele civilizate. 


Noi nu vorbim pentru fostul colonel de vanatori. Ne-am feri chiar de-a-i 
pronunta porecla, pentru ca o suma de oameni cumsecade suporta 
fara vina inconvenientul de-a avea aceeasi porecla. Apoi acest domn 
nu ar fi nici in stare sa ne priceapa. Cat de departe este de a sti 
izolarea si retragerea ce i se cuvine ne-a dovedit o scrisoare publicata 
de d-sa in „Romania libera”, prin care se punea la dispozitie un om ce-l 
calomniase, cum pretindea. Ei bine, fostul colonel de vanatori isi 
inchipuieste inca ca exista, nu in Romania, dar in universul intreg, de 
la Polul de nord pana [la] cel de sud si in curmezisul celor doua 
emisfere, un singur om care sa-i datoreasca raspundere sau sa-i mai 
ceara raspundere? Mortilor de soiul acesta nu li se datoreste, nu li se 
cere raspundere. Ei sunt afara de cercul omenirii, precum a fost Cain, 
a carui fapta e o copilarie pe langa cea din noaptea de 11 fevruarie. 
Daca acest d. ar fi avut curajul pe care pretinde a-l avea azi, cand 
orice fiinta vietuitoare il dispenseaza de raspundere, ar fi sfarsit de-a 
doua zi dupa 11 fevruarie cu sine insusi, pentru a sterge pata de pe 
niste bieti soldati nevinovati si amagiti, care fusesera scosi din 
cazarma sub pretextul ca „Doamna nascuse un copil”. 

Dar au conspirat toti atuncea, si conservatori si liberali? Ei si? 


Oameni independenti, liberi a [ataca] actele unui Domn ce facuse o 
lovitura de stat, erau pe calea de-a comite [o crima] politica care, 
reusind, avea sa fie un succes politic. Se'ntelege ca oamenii politici 
trag tot folosul posibil pentru cauza lor dintr-un act de tradare care le 
vine la'ndemana; dar aceasta nu va sa zica ca ei aproba tradarea sau 
iubesc pe tradator. Odata faptul miselesc indeplinit, cel ce l-a comis se 
inlatura din viata publica pe de-a pururea. De vrea sa traiasca fiziceste 
mai departe, traiasca, caci impunitatea judecatoreasca i-e asigurata; 
dar moraliceste e mort si un rol in viata publica nu mai poate juca. 


Noi insine am fi tacut despre aceasta fapta, am fi uitat, caci asemenea 
lucruri se uita, dar nu se iarta niciodata, cand n-am vedea pe aceste 
personaje bagandu-se inainte si intunecand momentele cele mai 
luminoase ale vietii poporului nostru. In loc de a se ascunde, ei din 
contra pozeaza in lumina electrica a unor zile mari pentru ca sa se 
vaza cret cu cret toate zbarciturile negrului si criminalului monstru. 


Ce e in adevar Simeon Mihalescu pe langa acel colonel de la 11 
fevruarie? Un inger. Ce e Pietraru, care a ridicat mana criminala contra 
unui om de stat caruia nu-i jurase niciodata credinta, care nu era 
incredintat pazei lui? Daca pe colonelul de la vanatori l-ar fi chemat 
Pietraru n-ar fi facut ceea ce-a facut actualul general. 


In decursul istoriei noastre s-au intamplat ceva analog, nu 
asemanator, in zilele fiului lui Stefan-voda, Petru, pronumit Rares. 


Petru Voda fusese scos din domnie prin trei armate de invazie intrate 
in acelasi timp in Moldova: polona, tatara si turceasca. Intamplarile 
sale, in vremea fugii in Ardeal, a petrecerii in cetatea Ciceului, a 
mergerii la Tarigrad, formeaza un roman intreg in cronicele noastre. In 
timpul lipsei sale domnisori ilegitimi ocupara tronul, pana ce fiul leului 
se arata din nou la marginea tarii. Unii boieri, pentru a castiga 
favoarea lui Petru Voda, auzind ca soseste, ucisera pe domnisorul 
ilegitim dupa vremuri si alergara inaintea lui Petru sa i se inchine, 
espunandu-si meritele ce le aveau in a lor parere. Petru Voda era de 
felul lui un om bland precum se stie. Multumitu-le-au el tradatorilor 
pentru fapta lor? Da... a pus sa le multumeasca calaul. 


El n-a primit coroana sa proprie din mani de ucigasi si bine a facut. 
Dar acei colonei sau generali de pe atunci inlaturasera o piedeca din 
calea lui? El s-a folosit in adevar de aceasta inlaturare, dar n-a 
aprobat-o nicicand. 


Asadar nu credem ca e loc de mirare daca in vremi mai blande, dar 
totusi in momente in care tara are nevoie de reinviarea tuturor 
instinctelor ei morale, unii membri influenti, mai ales din cei batrani ai 


partidului conservator, desi au aclamat cu bucurie principiul regalitatii, 
au evitat totusi de-a se'ntalni fata in fata cu cel care a cautat, in ciuda 
lumei, de-a fi initiatorul acelei idei.*** 

